**NOTAT**

Dato: 22. januar 2015

Kontor: By/Land/Ejendomsdata

Sagsnr.:

Sagsbehandler: MLI

Dok id:

Orientering om GD2 – Adresseprogrammets resultater 2013-2014

# Baggrund

GD2 – Adresseprogrammet har været i gang i to år og har efter planen to års arbejde foran sig. I denne ”midtvejsposition” er det naturligt at give et overblik over de varige resul­tater, som programmet foreløbig har leveret.

# Resultater

## 1. DAGI – Danmarks Administrative, Geografiske Grundlag

Geodatastyrelsen (GST) har etableret DAGISYS, der er et moderne produktionssystem til lagring og vedlige­hol­del­se af de autoritative grunddata om Danmarks administrative ind­delinger. Systemets datamodel følger Grunddataprogrammets ”Modelregler for Grunddata”.

De eksisterende syv administrative temaer: Sogne, kom­muner, regioner, retskredse, politi­kredse, opstillingskredse og postnumre, vedligeholdes nu i DAGISYS. Gadepostnumre er etableret som et nyt DAGI-tema og der er etableret prototyper for temaerne afstemnings­områder og supplerende bynavne.

DGI-data udstilles pt. gennem GST’s Kortforsyning i gammel og ny datamodel. Parallelt hermed er første bølge af DAGI’s data og services ved at blive etableret på Datafordeleren, i forbin­delse med den såkaldte referenceimple­mente­ring.

## 2. DS – Danske Stednavne

GST har etableret DSSYS, der er et moderne it-system til lagring og vedligeholdelse af Danmarks ca. 150.000 stednavne. Systemets datamodel følger modelreglerne.

Systemet har snitflader som betyder, at eksterne parter, som fx 112, Rejseplanen og Natur­styrelsen, vil kunne indmelde nye stednavne. Ca. 10.000 bygnings- og gårdnavne fra CPR-systemet er overført til det nye stednavnesystem. DSSYS er pt. i pilotdrift og er planlagt i fuld drift med et stigende dataindhold i april 2015.

## 3. DAR – Danmarks Adresseregister

Ministeriet for By, Bolig og Landdistrikter (MBBL) færdiggjorde i december 2013 løsnings­arkitekturen for ”Danmarks Adresseregister”, DAR. I løbet af 2014 har MBBL og Kombit udviklet værktøjer, som skal støtte kommunernes registrering af adresser i BBR, indtil DAR i 2016 kan idriftsættes med tilhørende bruger­appli­kation.

”Adresseklient 0.9” er et kort- og web-baseret værktøj, medens ”AdresseLink” er et desktop-GIS baseret værktøj. Efter kom­mu­nalt ønske har MBBL desuden udviklet ”AdresseBrug.dk, der giver adresse­medarbejderen overblik over hvilke grunddataregistre, der anvender en bestemt adresse.

Værktøjerne har været forsinket, men er nu til rådighed for alle kommuner. Udover de to adresseværktøjer som stilles gratis til rådighed, kan kommunerne fortsætte med de adresse­værktøjer som de plejer at bruge. Kombit og MBBL er pt. ved at kravspecificere DAR mhp. et snarligt udbud.

## 4. AWS – Adressetjenester

MBBL publicerede i juni 2014 AWS 4, der en vifte af helt nye adressetjenester, som gør det nemt for løs­nings­udviklere at tilgå de nuværende adressedata uden betaling eller andre restriktioner.

AWS 4 suiten indeholder bl.a. ”DAWA”, som er et web-API, hvormed man kan bygge adres­se­funktionalitet ind i et it-system, af ”AWS download” hvormed man kan hente og synkro­ni­sere lokale kopier af data, af ”AWS korttjenester” der gør det nemt at integrere tidstro adresser i en kort- eller GIS-applikation, af en ”AutoComplete” der finder en adresse frem med få tastetryk.

AWS 4 er baseret på aktuelle data, idet der kun går 2-3 minutter fra kommunens regi­stre­ring til adressen er i AWS. Tjenesterne er 24/7 overvåget og har autoskalering, så drifts­miljøets ydelse skaleres op ved spids­belast­ninger. AWS 4 anvendes pt. af >100 it-systemer som foretager >1 mio. requests/uge. Oppetiden er pt. målt til 99,97%.

Næste version af adressetjenesterne (AWS 5) vil være baseret på adressedata fra det kom­mende DAR og placeret på Datafordeleren. Kravene til AWS 5 er ved at blive fastlagt.

## 5. Supplerende adresser

MBBL har i 2013 etableret en ”Adresse taskforce”, som skal forberede og bistå kommunerne i den største enkeltopgave i adresseprogrammet: Fastsættelse af præcise adresser i områder og bebyggelser, hvor der i dag kun er få eller ingen adresser, fx kolonihaveområder, større erhvervsejendomme, butikscentre og sygehuse. Taskforcen er bemandet af tre MBBL-medar­bej­dere, tre indstationerede kommunale medarbejdere og en KL-medarbejder.

Taskforcen har, bl.a. på baggrund af en række pilotprojekter, afgrænset og defineret opga­verne for kommunerne. Herefter har taskforcen i tre ”bølger” publiceret materiale som konkret udpeger de områder eller ejendomme hvor hver kommune skal sætte ind. Som støtte til arbejdet har taskforcen udformet en ”værktøjskasse” til kommunerne med vejle­d­en­de ”kogebøger”, informationsskrivelser, brevskabeloner, materiale til kommunernes hjemmesider mv.

Taskforcen rullede de tre bølger ud i maj, juni og oktober 2014, og kommunerne er nu i gang med suppleringsopgaven, hvorefter taskforcens arbejde har skiftet fokus mod konkret vejledning, afholdelse af workshops for kommuner og interessenter samt overvågning af fremdrift.

## 6. Lovgivning og regler

MBBL har i maj 2014 udsendt en ny bekendtgørelse om vejnavne og adresser. Bekendt­gø­rel­sen fastlægger de nye krav til fastsættelse af præcise adres­ser i områder og be­byg­gelser, som traditionelt kun har haft få eller ingen adres­ser. Bekendtgørelsen er supple­ret af en 80-siders illustreret vejledning, som viser eksempler på hvordan reglerne kan og bør udmøntes.

Bekendtgørelsens regler blev bl.a. udformet efter en række dialogmøder med de store erhvervsorganisationer, med politi og beredskab, regionerne, Post Danmark samt flere kort- og GPS-leverandører. Hertil om en række værdifulde input fra adresse taskforcen.

De nye regler er desuden kommunikeret ud i de landsdækkende og regionale medier samt i DR-tv og TV2-regionerne via et kort, men effektivt OBS-spot. Selv borgere, virksomheder og ejere af ejendomme vil kunne opfatte det som en byrde at få ny eller ændret adresse, er de nye regler blevet modtaget positivt, og der har indtil videre ikke været negative historier.

Arbejdet med en forestående, egentlige revision af BBR-lovens adressebestemmelser, udføres sammen med lovprojektet for GD1 – Ejendomsdataprogrammet

## 7. Adresseanvendelse til virksomhedsregistrering, CVR mm.

Erhvervsstyrelsen (ERST) har, i forbindelse med deres moderniseringsprogram for virksom­heds­registreringen, forberedt CVR-systemet til anvendelsen af de autoritative adresser fra DAR som adressegrundlag. Systemets centrale ”adressekomponent” har implementeret adres­setjene­sterne i AWS 4 og CVR-databasen er omlagt til at kunne udstille DAR’s adresser. Enkelte systemer, fx ”Register for udenlandske tjenesteydere” (RUT), har taget AWS 4 i brug.

CVR’s generelle Ibrugtagen af det nye adressegrundlag afventer dels, at MBBL og kom­mu­nerne afslutter opgaven med de supplerende adresser, dels at CVR’s registre­ringsløsninger er omstillet til at bruge AWS. Samtidig skal SKAT’s og Danmarks Statistiks erhvervs­regis­tre­ringsløsninger være omstillet til de autoritative adresser.

## 8. Adresseanvendelse til folkeregistrering, CPR

CPR-kontoret har i 2014 igangsat den grundige forberedende analyse af, hvordan de auto­ritative adresser fra DAR og oplysningernes om adressernes beliggenhed i DAGI’s sogn, post­nummer og afstemningsområde mv., skal implementeres i CPR-Systemet.

Opgaven er dels at sikre en sikker overgang til anvendelsen af de autoritative adresser som grundlag for personregistreringen, dels at sikre at kommunernes manuelle ajourføring af CPR’s vejregister kan udfases, uden at CPR’s mange brugere berøres.

Den fremtidige løsningsarkitektur for CPR er helt afhængig af, hvordan sam­spillet mellem DAGI og DAR detailspecificeres og hvordan Datafordelerens beskedfordeler implementeres.